***Επιμορφωτικό σεμινάριο***

***Εκπαιδευτικοί και στο Μουσείο: Δημιουργώντας νέες προσεγγίσεις***

***Εκπαιδευτικοί από την ομάδα «κεραμικής παραγωγής»***

***Νικολέτα Τσιούμαρη***

***Ιωάννα Σιώκη***

Σχολείο: 4ο Νηπιαγωγείο βόλου

Τμήμα: Πρωϊνό 1

Αριθμός παιδιών στην τάξη: 15 (8 νήπια και 7 προνήπια)

Διάρκεια υλοποίησης προγράμματος: 2 εβδομάδες

**ΘΕΜΑ**

**«Πρόσκληση σε γάμο από τα Ελληνάκια»**

Σύνδεση με το αναλυτικό πρόγραμμα**:** Το εκπαιδευτικό πρόγραμμα προσεγγίστηκε με τις βασικές αρχές του Διαθεματικού Ενιαίου Πλαισίου Προγράμματος Σπουδών για το Νηπιαγωγείο και συγκεκριμένα στην ενότητα: Παιδί και περιβάλλον: Πρόγραμμα σχεδιασμού και ανάπτυξης δραστηριοτήτων μελέτης περιβάλλοντος για το Νηπιαγωγείο – Το παιδί στο ευρύτερο ανθρωπογενές περιβάλλον.

**ΣΤΟΧΟΙ ΤΟΥ ΠΡΟΓΡΑΜΜΑΤΟΣ**

* Να γνωρίσουν τα νήπια το Λαϊκό Πολιτισμό
* Να γνωρίσουν τα νήπια το Μουσείο «Κίτσου Μακρή».
* Να γνωρίσουν μνημεία σχετικά με το θέμα όπως αντικείμενα καθημερινής χρήσης, μαγειρικά σκεύη και σκεύη διατροφής.
* Να αποκτήσουν ερευνητικό πνεύμα και κριτική διάθεση.
* Να κατανοήσουν και να συσχετίσουν πληροφορίες του τότε σε σχέση με τις σύγχρονες καταστάσεις του σήμερα.
* Να εμπλουτίσουν το λεξιλόγιό τους ερχόμενοι σε επαφή με ποικίλες μορφές έκφρασης (γραφή, κεραμική, ζωγραφική, τραγούδι, δραματοποίηση).
* Να μάθουν να συνεργάζονται και να δουλεύουν ομαδικά.

**ΑΦΟΡΜΗΣΗ**

* Ως αφόρμηση στάθηκε η ανάγνωση του παιδικού βιβλίου: «Τα Ελληνάκια» της Ευγενίας Φακίνου. Ένα παραμύθι εμπνευσμένο από τα κεντήματα, τα λιθόγλυπτα και τα υφαντά της ελληνικής λαϊκής τέχνης.
* Το παραμύθι αυτό ενθουσίασε τα παιδιά και θέλησαν να μάθουν περισσότερα πράγματα για τη ζωή των παιδιών τα παλαιότερα χρόνια και κυρίως για την περίοδο που διαδραματίζεται η υπόθεση δηλαδή τα χρόνια της Τουρκοκρατίας (πριν από περίπου 200 χρόνια). Με τη βοήθεια της Νηπιαγωγού διαβάζουν ότι η συγγραφέας για να γράψει το συγκεκριμένο παραμύθι εμπνεύστηκε από τα κεντήματα, τα λιθόγλυπτα και τα υφαντά της ελληνικής λαϊκής τέχνης. Μετά από συζήτηση αποφάσισαν:
* α) να αναζητήσουν τέτοιου είδους αντικείμενα στο οικογενειακό τους περιβάλλον και να τα φέρουν στο σχολείο για να τα παρατηρήσουν όλοι μαζί**,**
* β) να επισκεφτούν το μουσείο λαϊκού πολιτισμού «Κίτσου Μακρή για να αναζητήσουν περισσότερες πληροφορίες για το θέμα που τους ενδιαφέρει

**Α’ ΦΑΣΗ (Πριν από την επίσκεψη)**

* Γίνεται συζήτηση για το τι είναι το μουσείο και τι μπορούμε να δούμε μέσα σ` αυτό.
* Αναζητούμε στο διαδίκτυο σχετικές πληροφορίες και περιηγούμαστε ψηφιακά μουσεία που προσφέρονται για το λόγο αυτό.
* Βλέπουμε εικόνες σχετικές με το θέμα από τα εκθέματα του μουσείου σε έντυπη μορφή.
* Μιλάμε για τους κανόνες συμπεριφοράς που πρέπει να τηρήσουμε κατά την επίσκεψή μας
* Χωριζόμαστε σε ομάδες και
* α) οργανώνουμε την επίσκεψη, παίρνουμε τη φωτογραφική μηχανή και φροντίζουμε για τα υλικά που θα χρειαστεί να πάρουμε μαζί μας
* β) βρίσκουμε την κοντινότερη διαδρομή από το σχολείο μέχρι το αρχαιολογικό μουσείο με τη βοήθεια χάρτη.

**Β’ ΦΑΣΗ (Επίσκεψη στο Μουσείο)**

* Στην αίθουσα του λαϊκού πολιτισμού παρατηρούμε τα αντικείμενα που μας ενδιαφέρουν κυρίως αυτά που έχουν σχέση με τις καθημερινές συνήθειες των ανθρώπων, το γάμο, τον εξοπλισμό του σπιτιού, τα κεντήματα, τα ρούχα που φορούσαν.
* Γνωρίζουμε τα μαγειρικά σκεύη, τα πιάτα, τα ποτήρια, τα κουτάλια, τις κανάτες, που βλέπουμε ανάμεσα στα εκθέματα.
* Σχολιάζουμε το υλικό από το οποίο είναι φτιαγμένα το σχήμα το μέγεθος, τη διακόσμηση.
* Παρατηρούμε τις κοκόνες με τις οποίες διακοσμούσαν τα σπίτια τους μερικές από τις οποίες κατασκεύαζαν σαν δώρα στο γάμο.
* Επισκεπτόμαστε τον ειδικά διαμορφωμένο χώρο στο μουσείο και με τη βοήθεια ειδικών, τα παιδιά κατασκευάζουν με ζυμάρι και διακοσμούν κοκόνες παρόμοιες με αυτές που παρατήρησαν.
* Αναπαριστούν τα αντικείμενα που παρατήρησαν σε χαρτί.
* Τέλος φωτογραφίζουν τα αντικείμενα που τους ενδιαφέρουν για περαιτέρω επεξεργασία στην τάξη.

**Γ΄ ΦΑΣΗ (Επιστροφή στην τάξη)**

* Φέρνουμε στην τάξη όλα όσα κατασκευάσαμε στο μουσείο και τα προσθέτουμε στην είδη διαμορφωμένη γωνιά λαϊκού πολιτισμού που φτιάξαμε στο σχολείο μας με τα παραδοσιακά αντικείμενα και τις φορεσιές που συγκεντρώθηκαν με τη βοήθειας των γονέων και των παππούδων των παιδιών.
* Εκτυπώσαμε τις φωτογραφίες που τραβήξαμε στο μουσείο και τις παρατηρήσαμε.
* Αποφασίζουμε να κατασκευάσουμε με πηλό αντικείμενα που είδαμε στο μουσείο και εικονίζονται στις φωτογραφίες που τυπώσαμε.
* Τα ζωγραφίζουμε και αφού στεγνώσουν τα εκθέτουμε στη γωνιά του λαϊκού πολιτισμού.
* Γραφή και ανάγνωση: Γράφουμε καρτέλες με τα ονόματα των αντικειμένων που φτιάξαμε με πηλό.
* Μαθηματικά: Απαριθμούμε τα αντικείμενα που φτιάξαμε.
* Θεατρικό παιχνίδι: Τα παιδιά αποφάσισαν να δραματοποιήσουν το παραμύθι «τα Ελληνάκια», χρησιμοποιώντας και τα αντικείμενα που δημιούργησαν. Βρήκαμε στο διαδίκτυο παραδοσιακή μουσική και τραγούδια, έκαναν πρόβες και ετοίμασαν προσκλήσεις τις οποίες έδωσαν στους γονείς για να τους καλέσουν στο θεατρικό έργο το οποίο ετοίμασαν.